钦定古今图书集成/明伦汇编/氏族典/第530卷 > 郭从义
## 钦定古今图书集成/明伦汇编/氏族典/第530卷 > 郭从义

按《宋史郭从义传》：“从义，其先沙陀部人。父绍古，事后
唐武皇忠谨，特见信任，赐姓李氏。绍古卒，从义才丱
角，庄宗畜于宫中，与诸子齿。明宗即位，以从义补内
职，累迁内园使。晋天福初，复姓郭氏，坐事出为宿州
团练副使，遂家太原。汉祖在镇，表为马步军都虞候，
屡率师破契丹。及建大号，从义首赞其谋，擢郑州防”
御使，充东南道行营都虞候，领首军自大行路渡河。
汉祖入汴，以为河北都巡检使，后以功加同平章事。
周广顺初，加兼侍中，移镇许州。显德初，加检校太师。
恭帝即位，加开府阶。宋初，加守中书令。乾德二年，为
河中尹、护国军节度。六年，以疾归京师。开宝二年，拜
太子太师致仕。四年卒，年六十三。从义性重厚，有谋
略，多技艺，尤善飞白书。子守忠、守信。守忠至闲厩副
使。守信字宝臣，颇知书，与士大夫游，至东上阁门使、
知邢州，卒。子世隆，为比部员外郎。世隆子：昭祐、承祐。
昭祐为阁门祗候。